Hungarian Scouts Association in Slovakia Számlaszám: IBAN: SK96 0200 0000 0000 05430122

Nám. sv. Štefana 296/6., SK-929 01 Dunajská Streda – Dunaszerdahely BIC/SWIFT: SUBASKBX (VÚB, a.s.)

Tel.: +421(0)31/5527121, +421(0)918 512 292 IČO: 17641896 DIČ: 2021092964

E-mail: szmcs@szmcs.sk Web: www.szmcs.sk Bejegyzési szám: VVS/1-909/90-74 (MV SR)

**Média munkacsoport**

Éves beszámoló – 2014

Kedves Cserkésztestvérek!

A Szlovákiai Magyar Cserkészszövetség kommunikációs csoportja az elmúlt évben is a már megszokott módon tevékenykedett. Elsődleges feladatunk rendezvényeink kommunikációja (a plakátkészítéstől kezdve a sajtóhír kiküldéséig), de emellett 2014-ben csoportunk a médianevelés területén is komoly lépést valósított meg. A csoportnak jelenleg 8 tagja van, ebből egyikük a Szövetségi Cserkésztanács elnöke.

2014-es évi beszámolómban nem taglalom külön-külön az egyes rendezvények kommunikációját, csoportunk hozzávetőlegesen minden egyes rendezvény során hasonló kommunikációs ütemterv szerint dolgozik, és a projektek végén elégedetten tudom konstatálni, hogy minden eltervezett dolog a várt eredményt hozta.

A kommunikációs csoport egyik fő feladata az SZMCS rendezvényeinek belső és külső kommunikációja. Megterveztük a rendezvények PR-jét, sajtómeghívót küldtünk, sajtóhírt írtunk, fotókat készítettünk. Kihasználtuk a közösségi média adta lehetőségeket, idén már több alkalommal is nem csak a Facebook-on követhette a nyilvánosság az akciónkat, hanem a nap folyamán állandóan töltöttünk fel fotókat az Instagram profilunkra is (instagram.com/szcsm). Rendezvényeinkről a szlovákiai magyar sajtó és online média is folyamatosan hírt adott. A 2014-es évben többször kaptunk külső segítséget, a szervező csapatok ötlettel és kivitelezéssel is segítették munkánkat.

Rendezvények, projektek, amelyek kommunikációját 2014-ben csoportunk alakította: Szövetségi Közgyűlés és Cserkészvezetői Konferencia 2014, Thinking Day (Mutasd meg a világnak, hogy cserkész vagy!), Akadályverseny, Csuhé, 72 óra (országos önkéntes program), vezetőképző táborok, Vascserkész, Országos Métabajnokság, Cserkészvezetői Konferencia, Országos Sportnap, Cserkészvezetői Konferencia, Betlehemi Láng 2014.

Több projektnél kivitelezői szerepet töltöttünk be tavaly: Nagyböjti egyperces, Adventi egyperces.

2014-ben több hosszú távú projektet sikerült befejeznünk, amelyeket még 2013-ban indítottunk el. 2014 februárjában megújult a honlapunk (szmcs.sk), az IT csapat segítségével úgy gondolom, egy szép weboldalat mutathattunk be a februári közgyűlés végén. A honlap azóta is állandóan frissül, és folyamatosan dolgozunk rajta, hogy még jobb lehessen, még jobban kiszolgálja tagságunk és a cserkészet iránt érdeklődők igényeit.

Márciusban elkészült az SZMCS új végleges arculati kézikönyve, ezzel szervezetünk megjelenését egységesítettük. A különféle dokumentumok, kiadványok grafikai kivitelezésénél jó útmutatóként szolgál.

Áprilisban csoportunk három tagja elkészítette a Netlabirintus – Útmutató a média és internet világához című kézikönyvet. A Netlabirintus hiánypótló tájékoztató az internet világáról, veszélyeiről, valamint foglalkozik a médianevelés fontosságával, annak cserkészetbe való beépítésével. Külön öröm számomra, hogy ezt sikerült megvalósítanunk.

Augusztusban kiküldtük az első SZMCS hírlevelet, amely egyfajta összegzésként szolgál a rendezvényeinkről, valamint minden felhívás, meghirdetés megtalálható benne. Ha nem akarsz lemaradni semmiről, böngészd át az aktuális hírlevelet.

Októberben elindult az online Cserkészbolt (cserkeszbolt.sk), a webshop mellett egy Facebook-oldalt is létrehoztunk.

Örülök, hogy kijelenthetem, az évek során a tagokkal együttműködve sikerült kialakítanunk egy megszokott „menetrendet” a rendezvények kommunikációjánál, gördülékenyen tudunk együtt dolgozni. Természetesen, még mindig van mit javítani, sok mindent csinálhatnánk még sokkal jobban. Csoportunk idén is azon lesz, hogy a cserkészet jóhíre minél több emberhez eljusson. Szívesen fogadjuk a tennivágyókat, hisz mindig van egy újabb ötletünk, amit meg kell valósítani.

Szabó Csilla, a kommunikációs csoport vezetője

Síposkarcsa, 2015. február 2.